送楊渥赴西安主簿
作者：蔡襄
朝代：宋

paragraphs: 余思去夏還甌閩，溫風赤日爭陶蒸。
舟行夜寄浙江稜，江濤洶湧來相仍。
雷電翕虩蛟螭騰，方牀竹簟寒生冰。
上隴西去景色澄，青山兩向水一絙。
猿鳥啼叫交酬應，晚樵出霧魚投罾。
脫離滓濁躋陵兢，造託微波訊嚴陵。
清遐可使貪者懲，山窮水盡乃攀登。
爛柯巖岫孤崚嶒，幽邃闚矚崖險憑。
少留觀愛喜莫勝，子官其間良足稱。
子材又美神粹凝，萬象態度遭披凌。
吟咏設寫踰畫繒，當有味者論淄澠。
今予癡仕如秋蠅，飛塵滿耳汗浹膺。
聞子大艑行可乘，骨目森竦神慮興。
子姑去嗟予未能，送子一念魂九升。